**Татар телендә гомуми белем бирү оешмаларында укучылар өчен туган (татар) әдәбияттан олимпиада сораулары**

**(мәктәп туры, 2025-2026 уку елы) 5 нче сыйныф**

**Үткәрү вакыты – 90 минут**

**Максималь балл – 25 балл**

1. **Теоретик биремгә җавап языгыз (10 балл).**

1. Халык авыз иҗаты әсәрләренә хас үзенчәлекләрне билгеләгез (5 балл).

2. Үзегез теләгән бер әкияткә анализ ясагыз: аның темасын, идеясен билгеләгез, күтәрелгән төп проблемаларны ачыклап языгыз (5 балл).

1. **Әдәби текст белән эш (15 балл).**

Атлап чыктым Иделне...

Сызгандым да балакны,

Таяндым да таякны,

Суздым гына аякны –

Атлап чыктым... Иделне...

«Булмас, булмас», – дидеңме?

Кем ялган сөйли, минме?

Чын-чынлап чыктым инде,

Нәни иде Иделе –

Башланган җире иде! (*Ш.Галиев «Атлап чыктым Иделне»*)

1. Шигырьнең лирик герое Шәвәлигә нинди сыйфатлар хас? (3 балл).

2. Шигырьдә нинди хис-кичереш сурәтләнә? Ни сәбәпле? (3 балл).

3. Ничек уйлыйсыз: Шәвәли ялган сөйлиме, юкмы? Ни өчен? (4 балл).

4. Әлеге шигырьдә үз-үзе белән каршылыкка кергән образны табыгыз. Аның каршылыгы нидән гыйбарәт? (5 балл).